Kauniskangas oli tiukasti SKP:n uudistuslinjan kannalla, kun puolue 1960-luvun lopulla hajosi. Hän itse oli alkanut irtautua stalinismin perinnöstä jo vuoden 1956 jälkeen. Kauniskangas vihasi puolueensa vähemmistöä taistolaisia, joiden "Tiedonantajassa" Kauniskangasta haukuttiin säännöllisesti neuvostovastaiseksi. Kauniskangas vastusti esimerkiksi Tšekkoslovakian miehitystä 1968, ja hän innostui ranskalaisesta eurokommunismista. Vastustaakseen puolueen oppositiota hän kirjoitti myös kirjat "Mutta ne toverit" (1971) ja "Miten käy SKP:n" (1980). 1960-luvun lopulla Kauniskangas osallistui puoluetoiminnan lisäksi myös muun muassa Yhdistys 9:n, Marraskuun liikkeen, Sadankomitean ja Vietnamin sodan vastaisen liikkeen toimintaan.